**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**---------- 2020 թվականի N –Ն**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 7-Ի N 1555-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 34-րդ հոդվածով՝ Հայաստանի Հանրապետության կառավարությունը ***որոշում է.***

1. Հայաստանի Հանրապետության կառավարության 2019 թվականի նոյեմբերի 7-ի «Հայաստանի Հանրապետության 2019 թվականի պետական բյուջեում վերաբաշխում և Հայաստանի Հանրապետության կառավարության 2018 թվականի դեկտեմբերի 27-ի N 1515-Ն որոշման մեջ փոփոխություններ և լրացումներ կատարելու և Հայաստանի Հանրապետության աշխատանքի և սոցիալական հարցերի նախարարությանը գումար հատկացնելու մասին» N 1555-Ն որոշման (այսուհետ՝ Որոշում) մեջ կատարել հետևյալ փոփոխությունները՝
2. Որոշման 3-րդ կետի 2-րդ ենթակետում «Հայաստանի Հանրապետության մանկատան շրջանավարտները» բառերը փոխարինել «2020 թվականի դեկտեմբերի 31-ի դրությամբ Հայաստանի Հանրապետության մանկատան շրջանավարտ հանդիսացող անձինք (այսուհետ՝ շահառու)» բառերով,
3. Որոշման 3-րդ կետի 4-րդ ենթակետում «2020 թվականի դեկտեմբերի 20-ն է» բառերը փոխարինել «2021 թվականի հունիսի 1-ն է, իսկ դիմումներ ընդունելու վերջնաժամկետը՝ 2021 թվականի մարտի 1-ը» բառերով,
4. Որոշման 6-րդ կետում «2020 թվականի դեկտեմբերի 20-ի դրությամբ» բառերը փոխարինել «2021 թվականի հունիսի 1-ի դրությամբ» բառերով։

***ՀԻՄՆԱՎՈՐՈՒՄ***

***«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 7-Ի N 1555-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ***

|  |  |
| --- | --- |
| **Իրավական ակտի հիմնավորումը** | |
| **1.** | **Անհրաժեշտությունը** |
|  | Կառավարության 07.11.2019թ. թիվ 1555-Ն որոշմամբ սահմանված է, որ բնակարանի գնման վկայագիր ստանալու իրավունք ունեն 1991 թվականից առ այսօր 18 տարեկանը լրանալու կապակցությամբ մանկատնից դուրս գրված այն շրջանավարտները, որոնք Հայաստանի Հանրապետության քաղաքացի են, սեփականության կամ համասեփականության իրավունքով այլ բնակելի տարածք չունեն և վերջին հինգ տարվա ընթացքում բնակելի տարածք չեն օտարել: Քանի որ մանկատան շրջանավարտները մինչ օրս դիմում են բնակարանի գնման վկայագիր ստանալու համար, որի համար հարցումներ ենք կատարում ՀՀ ոստիկանությանը և կադաստրի կոմիտեին՝ հետագայում հանձնաժողովում փաստաթղթերի համապատասխանությունը ստուգելու համար, անհրաժեշտ է բնակարանի գնման վկայագրի գործողության վերջնաժամկետը փոփոխել՝ սահմանելով 2021 թվականի հունիսի 1-ը, իսկ բնակարանի գնման վկայագիր ստանալու իրավունք ձեռք բերելու համար դիմում ներկայացնելու վերջնաժամկետը սահմանել 2021 թվականի մարտի 1-ը։  Բնակարանի գնման վկայագրի գործողության ժամկետի փոփոխությունը պահանջում է դեպոզիտային հաշիվներին փոխանցված և 2020 թվականի հունիսի 1-ի դրությամբ չօգտագործված մնացորդային գումարները նոտարների կողմից վերադարձվեն Հայաստանի Հանրապետության պետական բյուջե։ |
| **2.** | **Ընթացիկ իրավիճակը և խնդիրները** |
|  | 300 մանկատան շրջանավարտների բնակարանի գնման վկայագիր տրամադրելու նպատակով պետական բյուջեից հատկացվել է 1.9 մլրդ դրամ, սակայն մինչ օրս բնակարանի գնման վկայագիր ստանալու իրավունք են ձեռք բերել միայն 191 մանկատան շրջանավարտներ։ Հետևաբար` բնակարանի գնման վկայագիր ստանալու իրավունք կարող են ձեռք բերել նաև 109 մանկատան շրջանավարտներ։ |
| **3.** | **Կարգավորման նպատակը և բնույթը** |
|  | ՀՀ կառավարության համապատասխան որոշման մեջ կատարված փոփոխությունը ապահովում է բնակարանի գնման վկայագրեր տրամադրելու գործընթացի շարունակականությունը։ |
| **4.** | **Նախագծի մշակման գործընթացում ներգրավված ինստիտուտները** |
|  | Նախագիծը մշակվել է ՀՀ աշխատանքի և սոցիալական հարցերի նախարարության կողմից: |
| **5.** | **Ակնկալվող արդյունքը** |
|  | Բնակարանի գնման վկայագրերի տրամադրման բնականոն ընթացք: |

***ՏԵՂԵԿԱՆՔ***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 7-Ի N 1555-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԴԵՊՔՈՒՄ ՊԵՏԱԿԱՆ ԲՅՈՒՋԵՈՒՄ ԾԱԽՍԵՐԻ ԱՎԵԼԱՑՄԱՆ ԿԱՄ ՆՎԱԶՄԱՆ ԲԱՑԱԿԱՅՈՒԹՅԱՆ ՄԱՍԻՆ***

«Հայաստանի Հանրապետության կառավարության 2019 թ․-ի նոյեմբերի 7-ի N 1555-ն որոշման մեջ փոփոխություններ կատարելու մասին» Հայաստանի Հանրապետության կառավարության որոշման նախագծի ընդունման դեպքում պետական բյուջեի ծախսերում և եկամուտներում ավելացում կամ նվազեցում չի ակնկալվում: